Éxodo 28
Sacerdotenacan isinacapa
(Ex 39.1-31)
1“Israelitanac taypitsti, jumampi chicäñapawa Aarón jilama, uqhamarac Nadab, Abiú, Eleazar, Itamar uca wawanacapasa, jupanacajja nayan sacerdotenacajjäñapataqui. 2Aarón jilamataquejja suma isinaca lurayaraquim, uqhamata suma isthapita jiwaquïñapataqui. 3Jumasti parlam yatiñani ch'iqhi, uqhamarac suma isinac lurir take jakenacampi, jupanacarusti nayawa churta yatiña, ch'iqhi cancaña suma isinaca Aaronatac lurapjjañapataqui, uqhamatwa Aaronajj nayaru suma loktasit sacerdotëjjanejja. 4Aqham isinacwa lurapjjañapajja: Pectoral sata nayräjja pechotaqui lurata, Efod sata jan mangasan jach'a camisa, mä jach'a capa isi, ucasti callachita khepäjj cayucamäñapawa, túnica sat jach'a jan mangasan isi cayucama, ucasti suma bordatäñapawa, mitra sata p'eketaqui mä coronar uñtata, uqhamarac mä cinturona. Uqhama suma isinacwa lurapjjäta Aarón jilamataqui, uqhamarac wawanacapataquisa, uqhamata jupanacajj nayan sacerdotenacajj-jamajj cunsa lurapjjañapataqui. 5Uqhamasti isi luririnacajja lurapjjañapawa korita, azul telata, wila morado telata, suma wila telata, take uca telanacasti lino sat hilo c'anthitata luratäñapawa.
Efod sat isi
6“Efod sat jan mangasan jach'a camisasti luratäñapawa korita, azul telata, wila morado telata, wila telata, uca telanacasti lino sat hilo c'anthitat luratäñapawa, uqhamarac suma bordatäñaparaquiwa. 7Aca isisti purap thiyaru catuñanïñapawa suma ch'ucthapita. 8Efod sat isi patjjanccani uca cinturonasti korimpi suma bordatäñapawa, uqhamarac azul telata, wila morado telata, wila telata, uca telanacasti lino sat hilo c'anthitat luratäñapawa.
9“Uqhamarac ónice sat pä suma wila kalanac catum, ucatsti ucaruw uchäta Israelan wawanacapan sutinacapjja, 10uca sutinacapsti uchätawa cunjämarjamatejj nacipqui uqhamarjama. Nayrïr sojjta sutsti mä kalaru, uqhamarac ucjjaru sojjtïr sutinacsti maynïr kalaruraqui. 11Mä joyeruwa uca kalanacarojja sutinacjja lurañapajja, cunjämtejj mä sellojj luratäqui uqhama. Uca paypacha kalanacsti koriru catjjaruyam callachjjaru apjjatañataqui. 12Ucatsti uca kalanacjja uchätawa efod sat jach'a camisa callachi pataru, uqhamata uca kalanac uñjasina Israelan wawanacapan sutinacapa amtañataqui. Uqhamataracwa Aaronajj jupanacan sutinacapsa callachi pataparu aparaquini Tatitun nayrakatapanjja amtatäñapataqui. 13Uca kalanac apañsti koritcamaqui luräta. 14Ucjjarusti luraraquïtawa mä cadena, koritcamaqui luräta pä cordonanacani, uca kori cordonasti uca kalanac catjjaruñapataquiw ucharaquïta.
Pectoral sat isi
15“Luraraquïtawa pectoral sat isi asqui uñjañ yänacani cunjämtejj efod sat isi lurctajja uqhama, suma bordata. Aca isjja lurätawa korita, azul telata, wila morado telata, wila telata, ucanacasti lino sat hilo c'anthitat luratäñapawa. 16Ucasti doblëñapawa, uqhamarac anchorusa largorusa pä tunca payan centimetroni quipcaquïñapawa. 17Ucatsti suma kalanacampiw patatjja ucharaquïta uca kalanacsti pusi filanacwa uchäta. Nayrïr filasti aqham kalanacanïñapawa: crisólito, topacio, esmeralda satanaca; 18payïri filansti granate, zafiro, jade sat kalanacaniraqui. 19Quimsïri filasti aqham kalanacaniraquïñapawa: jacinto, ágata, amatista satanaca; 20pusïri filansti topacio, cornalina, jaspe uca kalanacaniraqui. Ucampis uca kalanacajj kori taypinacaru uchatäñapawa. 21Aca kalanacasti tunca payanïñapawa, Israelan wawanacapajj tunca payaniwa uca laycu; ucampis sapa maya kalaruwa maynin sutipajj sellontatäñapa.
22“Ucjjarusti luraraquïtawa pectoral sat isitaquejja korit lurat cadenanaca, ucasti suma t'ullqhutäñapawa. 23Uqhamarac luraraquïtawa korita pä argollanaca, ucatsti pectoral sat isi purap thiyaruw ucharaquïta. 24Korit lurat cadenanacampiwa uca pectoral sat isi thiyancqui uca argollanacatjja chinuntäta. 25Paypacha cordonan paya puntanacapsti uchätawa efod sat isina nayräjja purap callachi patjjaru, suma thiyanacat chinuntata. 26Ucjjarusti pä argollanacaraqui korita luraraquim, ucsti ucham pectoral sat isi aynach purap thiyaru, efod sat isimpi aynachan jicthaptqui ucqharu. 27Uqhamarac korita pä argollanaca luraraquim, ucsti uchätawa efod sat isi nayräjja aynach chekaru, efod sat isiru catjjäsqui uca cinturonata amsta chekaru. 28Ucatsti pectoral sat isin argollapsti efod sat isin argollapampjja mä azul cordonampiw chhitthapïta, uqhamata pectoral isejja, efod isin cinturonapata amsta chekancañapataqui, uqhamarac jan jaljtañapataqui. 29Uqhamatwa Aaronajj cunapachatejj kollana sat chekaru mantcani pectoral sat isis ucht'ata asqui uñjañ yänaca apt'ata ucqhajja pechoparu Israelan wawanacapana sutinacapa apañapataqui Tatitun nayrakatapanjja, uqhamata jupajj wiñaya amtañapataqui. 30Ucatsti pectoral sat isi patjjarusti ucharaquïtawa Urim, Tumim sat cheka asquinac uñjañ kalanaca, uqhamata Aaronajj apañapataqui pechoparu cunapachatejj Tatitur uñstcan ucqhajja. Uqhamwa Aaronajj pechopjjarojja uca chekaparu uñjañ kalanacjja apapunini Tatitun nayrakatapana.
Jach'a efod sat isi
31“Luraraquïtawa azul telatjja mä jach'a capa efod sat isitaqui, 32ucasti chicachicarojj p'iyjatäñapawa p'eke waysuñataqui. Uca p'iya thiyanacasti suma doblantatäñapawa, mä suelat lurata chalecjama, uqhamata jan ch'iyjtañapataqui. 33Uca capa thiyanacarusti suma c'achachata mä granadar uñtata azul telampi, wila morado telampi, uqhamarac wila telampi; uqhamsti lurätawa korita lurat jisc'a campanillanacampi mayquipa takpach thiyanacaru. 34Mä korit lurat campanilla uchäta ucjjarusti mä granada, uqhamarac yakha korit lurat campanilla uchäta, ucjjarojj yakha granadaraqui, uqhamcama lurasinwa takpach capa thiya muytayäta. 35Uqhamasti Aaronajj sacerdoten lurañanacapa lurañataquejja uca capjja ucht'asiwayañapapuniwa, uqhamata cunapachatejj kollana sat chekaru Tatitun nayrakatapar mantcani, jan ucajj mistuncanisa ucqhajja uca campanillanacana suenatapajj ist'asiñapataqui, uqhamatwa jupajj jan jiwcaniti.
Korit lurat plancha
36“Ucjjarusti korit mä placa luraraquim, ucatsti ucaruwa uchäta, mä sellöcaspas ucar uñtata, aca arunaca: ‘TATITUR CATUYATAWA’ sasa. 37Uca placjja ucham turbante sat p'ekeru uchasiñatac luratäqui uca nayräjjaru, ucatjja azul hilompiw ch'okjjatäta jan jalaktañapataqui. 38Uqhamata uca placajja Aaronan nayräjja parapancañapataqui. Ucampis Aaronajj cunapachatejj ofrenda loktcani ucqhajja apaniwa israelitanacajja asqui lurañanacana jucha lurapjjatanacapata, ucampis uca placajja uñacht'ayaniwa Tatitojj ofrenda loktata catokañapataqui.
Sacerdotenacan isinacapa
39“Ucjjarusti luraraquim túnica sat mä jach'a isi lino sat hilota suma bordata, uqhamarac turbante p'ekeru uchasiñataquisti linotaraquiqui luram. Ucampis cinturonajja suma bordatäñapawa. 40Uqhamarac Aaronan wawanacapataquisti luraraquïtawa túnica sat isinaca, cinturonanaca, uqhamarac turbante sata p'ekeru uchasipjjañapataqui, uqhamata jupanacajj suma c'ajquiri isinïpjjañapataqui.
41“Uca isinacampiw isintayäta Aarón jilamaru, uqhamarac wawanacaparusa. Ucatjja aceitempiw p'eket warjjatäta uqhamat jilïr cancaña churasa, uqhamarac loktaraquïta nayan sacerdotejjäpjjañapataqui. 42Ucjjarusti lurarapiraquïtawa calzoncillonaca lino sat hilota, ucampi cinturata, lanqhu characam imt'asipjjañapataqui. 43Uca calzoncillo ucht'ataw Aaronampi, wawanacapampejj Tatitumpi Jiquisiñ Carpan tantachasiñ chekarojj mantapjjañapa, uqhamarac kollana chekaru mantasinsa sacerdotjama lurañanacap phokheri, altar jac'anccani ucqhasa, uqhamat jan jucha lurasa jiwapjjañapataqui. Aca leyisti wiñayataqui churatawa juparu, uqhamarac wawanacapan wawanacaparusa.
ayr_Latn ayr_Latn swe_Latn ayr_Latn ayr_Latn ayr_Latn ayr_Latn ron_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn